इस उपन्यास में मैना की माँ को अपने पति टेंगर और परोक्ष भाव से तेजाब की फैक्टरी का विरोध करने के कारण मुख्यधारा समाज की शोषक शक्तियाँ (महेन्द्रबाबू और उनके तमाम साथी) जो सजा देती हैं, वह आदिवासी जड़ मान्यताओं का सहारा लेकर (मैना की माँ को डायन बताकर उसके अस्तित्व को मिटाना) ही होता है। जिसे इस उपन्यास में मैना के निम्न कथन में देखा जा सकता है -‘‘ जब पएले-पएले तेजाब का फैक्टरी बना न, तो हमारा माँ से बाप का झगड़ा हुआ। तब महेन्द्र बाबू जनगुरु ओझा को दो सौ रुपैया दिया। इधर गाँव में जब तेजाब का बहा हुआ पानी पी के श्याम का भैंस मर गया तो उसका बाप ओझा का पास गया। ऊ शाल का पत्ता में तेल लगा के मंतर पढ़ा, बोला मैना का माँ डायन है उसका चलते -ई ये सब होता। माँ का सब घेर लिया उसकों, बोला तू डायन है। सब ऐसे खदेड़ लिया जैसे वो मानुख जात नहीं पागल कुतिया हो।’’4 किंतु मैना अपने ऊपर अपनी माँ की कहानी को दुबारा दुहराने नहीं देती है। वह अपने विरोध के अकेलेपन में भी अवश न होकर शोषक-शक्तियों के खिलाफ मजबूती से खड़ी होती है। वह तेजाब (शोषक-शक्तियों द्वारा पोषित असामाजिक तत्वों) का जवाब तेजाब (प्राणघातक प्रतिकार) से देती है।